
Κυρία Υπουργέ,
Η Εθνική Συνομοσπονδία Ατόμων με Αναπηρία (Ε.Σ.Α.μεΑ.) όπως γνωρίζετε, αποτελεί την τριτοβάθμια Οργάνωση των ατόμων με αναπηρία, χρόνιες ή/και σπάνιες παθήσεις και των οικογενειών τους στη χώρα και αναγνωρισμένο Κοινωνικό Εταίρο της ελληνικής Πολιτείας σε ζητήματα αναπηρίας.  
Κύρια αποστολή της είναι η καταπολέμηση των διακρίσεων σε βάρος των ατόμων με αναπηρία, χρόνιες παθήσεις και των οικογενειών τους και η προώθηση, προστασία και απόλαυση των ανθρωπίνων και συνταγματικά κατοχυρωμένων δικαιωμάτων τους. Όσον αφορά στα ανθρώπινα δικαιώματα των ατόμων με αναπηρία, αυτά κατοχυρώνονται με τη Σύμβαση του Οργανισμού των Ηνωμένων Εθνών για τα Δικαιώματα των Ατόμων με Αναπηρίες, που η χώρα μας μαζί με το Προαιρετικό της Πρωτόκολλο επικύρωσε με τον Ν. 4074/2012.
Με την παρούσα επιστολή, σας μεταφέρουμε το αίτημα της Εθνικής Ομοσπονδίας Τυφλών (Ε.Ο.Τ.) για την επέκταση της χορήγησης του επιδόματος κίνησης και στα τυφλά άτομα με ποσοστό αναπηρίας 80% και άνω, με τους ίδιους όρους και προϋποθέσεις που ισχύουν για τους σημερινούς δικαιούχους, σύμφωνα με την περ. θ) της παρ. 7 του άρθρου 51 του ν. 1882/1990 (Α΄ 43).
Όπως επισημαίνεται και στην υπ’ αριθ. πρωτ. 1603/06.11.2016 επιστολή της Ε.Ο.Τ. η τυφλότητα αποτελεί σοβαρή μορφή αναπηρίας, η οποία δημιουργεί σημαντικές δυσκολίες στην αυτόνομη και ασφαλή μετακίνηση, καθιστώντας συχνά αναγκαία τη χρήση ταξί, ιδιωτικού οχήματος και τη συνδρομή ή συνοδεία άλλου προσώπου. Οι ανάγκες αυτές, σε συνδυασμό με τη συνεχή αύξηση του κόστους μετακίνησης, επιβαρύνουν σημαντικά την οικονομική κατάσταση των τυφλών ατόμων και των οικογενειών τους.
Θεωρούμε αδικαιολόγητο να αποκλείεται μια ολόκληρη κατηγορία ατόμων με αναπηρία ιδιαίτερα υψηλού ποσοστού από μια παροχή που αποσκοπεί στην κάλυψη πρόσθετων αναγκών μετακίνησης. Ο αποκλεισμός αυτός εγείρει ζητήματα ίσης μεταχείρισης και κοινωνικής δικαιοσύνης, καθώς δεν ανταποκρίνεται στις πραγματικές ανάγκες των τυφλών πολιτών.
Επιπλέον, η μη χορήγηση του επιδόματος κίνησης στους τυφλούς έχει και πρόσθετες συνέπειες, καθώς συνδέεται με τη δυνατότητα υπαγωγής στην ειδική ηλικιακή εξαίρεση του προγράμματος «Προσωπικός Βοηθός για Άτομα με Αναπηρία», με αποτέλεσμα να δημιουργούνται περαιτέρω ανισότητες στην πρόσβαση σε υπηρεσίες υποστήριξης.
Υπογραμμίζουμε ότι η οικονομική ενίσχυση της μετακίνησης δεν αποτελεί προνόμιο, αλλά αναγκαίο μέτρο αντιστάθμισης των πρόσθετων εμποδίων και δαπανών που συνεπάγεται η αναπηρία. Η ισότιμη συμμετοχή στην εργασία, την εκπαίδευση, την υγεία και την κοινωνική ζωή προϋποθέτει την εξασφάλιση ουσιαστικών όρων προσβασιμότητας και αυτονομίας.
Κυρία Υπουργέ, 
Για τους παραπάνω λόγους, απευθυνόμαστε σε εσάς και ζητάμε την άμεση προώθηση των αναγκαίων νομοθετικών ρυθμίσεων για την επέκταση του επιδόματος κίνησης στα τυφλά άτομα με ποσοστό αναπηρίας 80% και άνω, με τους ίδιους όρους που ισχύουν για τους λοιπούς δικαιούχους, καθώς και την αποκατάσταση της άνισης μεταχείρισης των τυφλών και ως προς τις προβλέψεις που συνδέουν το επίδομα κίνησης με την πρόσβαση στο πρόγραμμα «Προσωπικός Βοηθός».
Ευελπιστώντας πως θα ανταποκριθείτε θετικά στο αίτημά μας, σας ευχαριστούμε εκ των προτέρων. 
Συνημμένα σας αποστέλλουμε την υπ’ αριθ. πρωτ. 1603/06.11.2016 επιστολή της Ε.Ο.Τ. η οποία αναφέρεται πιο αναλυτικά στο εν λόγω ζήτημα. 

